b"\n_START_ARTICLE_\nMaremagnum\n_START_SECTION_\nCaracter\xc3\xadstiques\n_START_PARAGRAPH_\nEl Maremagnum t\xc3\xa9 22.000 metres quadrats de superf\xc3\xadcie comercial repartits en dos edificis. L'edifici principal, de tres plantes, fa 18.800 metres quadrats i cont\xc3\xa9 la major part de l'oferta comercial del complex, formada per una vuitantena de botigues minoristes de moda i restaurants, aix\xc3\xad com un aparcament de 850 places. El segon edifici, de 3.200 metres quadrats, va acollir un cinema multisala gestionat per Cinesa. Entre tots dos edificis s'est\xc3\xa9n la pla\xc3\xa7a de l'Odissea. La Rambla de Mar, una passera de fusta de 380 metres de llarg, uneix per sobre de l'aigua el moll d'Espanya amb la pla\xc3\xa7a del Portal de la Pau i La Rambla.\n_START_SECTION_\nHist\xc3\xb2ria\n_START_PARAGRAPH_\nEl Maremagnum \xc3\xa9s fruit de la transformaci\xc3\xb3 del litoral de Barcelona iniciada al final de la d\xc3\xa8cada del 1980 de cara als Jocs Ol\xc3\xadmpics del 1992. Tot el moll d'Espanya del Port Vell de Barcelona es va destinar a equipaments l\xc3\xbadics, amb el cinema panor\xc3\xa0mic IMAX Port Vell, l'Aqu\xc3\xa0rium de Barcelona i el centre comercial Maremagnum, inaugurats el 1995. El centre comercial va ser obra dels arquitectes Helio Pi\xc3\xb1\xc3\xb3n, Albert Viaplana i Rafael Coll._NEWLINE_Inicialment, l'oferta comercial del Maremagnum se centrava en l'oci, especialment el nocturn, amb un cinema multisala, restaurants, bars de copes i discoteques. Per\xc3\xb2 durant els primers anys va ser escenari de diverses baralles nocturnes, que van culminar el 2002 amb l'homicidi de Wilson Pacheco, un ciutad\xc3\xa0 equatori\xc3\xa0 que uns vigilants de seguretat d'una discoteca van llen\xc3\xa7ar al mar._NEWLINE_Arran d'aquests incidents, el complex va comen\xc3\xa7ar a reconvertir-se en un centre d'oci familiar i di\xc3\xbcrn que afavoria els restaurants i les botigues de moda en detriment de les discoteques i els bars musicals. El canvi estrat\xc3\xa8gic va anar acompanyat d'una reforma arquitect\xc3\xb2nica a c\xc3\xa0rrec de Ricard Mercad\xc3\xa9, que va incloure la construcci\xc3\xb3 d'una claraboia de 700 metres quadrats per incrementar la il\xc2\xb7luminaci\xc3\xb3 natural del recinte. El 23 de setembre del 2005 s'hi va fer la festa de reinauguraci\xc3\xb3 del nou Maremagnum. El 2009 van tancar els dos darrers locals d'oci nocturn que encara quedaven, dels 25 que hi havia hagut. El 2012, la planta superior, tradicionalment ocupada por aquests locals, es va reformar per acollir-hi una zona de restaurants batejada com \xc2\xabLa terrassa\xc2\xbb."